Ritratt ta' Robert Abela: Miguela Xuereb .td_uid_2_6065d6dbb1b21_rand.td-a-rec-img{text-align:left}.td_uid_2_6065d6dbb1b21_rand.td-a-rec-img img{margin:0 auto 0 0} Il-ħidma tal-għexieren ta' eluf ta' persuni fis-soċjetà tagħna li jaħdmu b'mod volontarju għandha valur imprezzabbli. Dawn il-volontarji jagħmlu ġid kbir u jkattru fostna sens ta' altruwiżmu u impenn favur il-ġid komuni . Ta' kuljum, eluf fostna jiddedikaw il-ħin liberu tagħhom, spiss anke l-flus tagħhom, għal għan soċjali li jemmnu fih. Jaħdmu bla ħlas biex jagħtu servizzi li wisq probabbli, li kieku ma jkunx għall-impenn tagħhom ma jingħatawx . Hekk jiġri fil-każini tal-banda, fl-għaqdiet tal-armar tal-festi, fl-għaqdiet tan-nar, fl-assoċjazzjonijiet tal-iscouts, fl-għaqdiet ambjentali, fl-għaqdiet li jippromwovu d-drittijiet tal-annimali, fl-għaqdiet sportivi, fl-organizzazzjonijiet li jassistu lil migranti, fl-għaqdiet li jipprovdu kura lil persuni b'diżabilità, fl-organizzazzjonijiet li jaħdmu għal ambjent demokratiku u r-rispett tad-drittijiet tal-bniedem, fl-għaqdiet li jippromwovu l-edukazzjoni, fl-organizzazzjonijiet li jippromwovu l-arti u f'bosta oħrajn li jaħdmu f'oqsma oħra. Bil- ħolqien tal-Uffiċċju tal-Kummissarju għall-Organizzazzjonijiet Volontarji fis-sena 2007 dan is-settur għadda minn sitwazzjoni fejn ma kien hemm l-ebda regolamentazzjoni għal sitwazzjoni fejn għall-ewwel darba kellna sistema b'regoli ċari, bir-reġistrazzjoni ta' għaqdiet u awditjar tal-finanzi tagħhom. Iż-żmien wera li dan kien pass għaqli, meħud b'mod raġonevoli u fil-proporzjon xieraq għas-soċjetà tagħna . Matul is-snin, eluf ta' organizzazzjonijiet irreġistraw ruħhom u bdew jissottemettu rapporti regolari dwar id-dħul u l-infiq tagħhom. Iżda dan l-aħħar, f'dan is-settur beda jberraq bil-kbir . L-affarijiet marru għall-agħar, u mhux ftit. Permezz ta' avviż legali l-Gvern impona restrizzjonijiet bla preċedent fuq il-mod kif l-organizzazzjonijiet volontarji jiffinanzjaw ruħhom. Il-Gvern abolixxa d-dritt awtomatiku tal-għaqdiet volontarji reġistrati mal-Kummissarju tal-Organizzazzjonijiet Volontarji li jiġbru donazzjonijiet mingħand il-pubbliku . Issa biex għaqda volontarja tagħmel ġbir mingħand il-pubbliku teħtieġ permess mingħand il-Kummissarju u jekk dan jingħata jkun validu għal sitt xhur biss. Kull sitt xhur jeħtieġ li l-permess ikun imġedded. Biex jingħata l-permess irid ikun speċifikat minn qabel il-jiem li fihom ikun se jsir il-ġbir u l-identità tal-persuni li jkunu se jagħmlu l-ġbir. Dawn ir-restrizzjonijiet saħansitra jagħtu l-awtorità lill-Kummissarju li jġiegħel lill-għaqdiet jippreżentaw iċ-ċertifikat tal-kondotta tal-Pulizija ta' dawk il-persuni li l-għaqdiet iqabbdu biex jiġbru l-flus f'isimhom. Bir-restrizzjonijiet il-ġodda imposti mill-Gvern ta' Robert Abela, biex għaqda tagħmel ġbir ta' flus f'postijiet pubbliċi jeħtieġ li ġġib mingħand il-kummissarju laned issiġillati minn persuni magħżula mill-kummissarju. Wara li jsir il-ġbir, l-għaqda tkun obbligata tieħu lura l-laned tal-ġbir lura l-uffiċċju tal-Kummissarju, imbagħad hemm jitkissru s-siġilli u jingħaddu l-flus fil-preżenza ta' uffiċjal pubbliku mqabbad mill-kummissarju . Nafu li l-każini tal-banda, l-għaqdiet tan-nar u l-gruppi tal-armar tal-festi ħafna drabi jirsistu biex jiġbru flus biex jiffinnanzjaw il-ħidma tagħhom b'risq il-festa tar-raħal billi, fost l-oħrajn, iqassmu envelopes fid-djar li mbagħad jinġabru fil-ġimgħat ta' wara bid-donazzjonijiet. Dan hu sors ewlieni ta' finanzjament għal ħafna minn dawn l-għaqdiet. Anke hawn daħlet sikkatura esaġerata bl-avviż legali. Issa dawn l-għaqdiet huma imġiegħla jistampaw numru differenti fuq kull envelope li jqassmu u wara li jiġbru lura, l-envelopes ikunu jistgħu jiftħuhom biss fil-preżenza ta' professjonist b'warrant, bħal pereżempju Nutar, li għandu jgħodd il-flus flimkien magħhom . Dan kollu joħloq burokrazija esaġerata fuq l-għaqdiet. Apparti minn hekk, qed joħloq il-biża' fost l-għaqdiet li issa l-pubbliku mhux se jħossu komdu jagħti donazzjonijiet b'dan il-mod, għaliex issa n-nies jistgħu jissuspettaw li l-ammont tad-donazzjonijiet tagħhom mhux se jibqa' kunfidenzjali. Dawn ir-restrizzjonijiet huma prova ċara ta' bidla għall-agħar fl-atteġġjament tal-Gvern fil-konfront tal-għaqdiet volontarji . Il-Gvern qed jistma lill-persuni involuti fil-qasam tal-volontarjat bħala nies li mhux ta' min jafda . Biex tkompli tgħaxxaqha, il-gvern qabbad biex jieħu ħsieb l-applikazzjonijiet u l-infurzar ta' dawn ir-restrizzjonijiet fuq il-ġbir tal-għaqdiet eks-Assistent Kummissarju tal-Pulizija li kien imġiegħel jirriżenja mill-Korp tal-Pulizija b'diżunur . Mhux kumbinazzjoni li l-Gvern impona dawn ir-restrizzjonijiet denji ta' pajjiż totalitarju fl-istess żmien li fih pajjiżna qiegħed taħt il-lenti tal-Moneyval. Hi l-fehma ta' ħafna, inkluż tiegħi, li l-għaqdiet volontarji qed iħallsu, inġustament, prezz qares għall-fatt li għal snin f'pajjiżna nies fil-poter għamlu li riedu, wettqu reati faħxija b'impunità totali u ħammġu isem pajjiżna . Għall-qerq ta' dawk fil-poter se jkollhom iħallsu eluf ta' Maltin onesti li jiddedikaw il-ħin liberu tagħhom għal għan soċjali . Dawn ir-restrizzjonijiet se jagħmluha diffiċli ħafna biex l-għaqdiet volontarji jiffunzjonaw. Ħafna għandhom dubji serji dwar il-legalità tagħhom. Huma regolamenti li tistenniehom f'pajjiżi fejn mhix rispettata l-libertà ta' assoċjazzjoni u żgur mhux f'pajjiż demokratiku bħalma suppost hu Malta . Jeħtieġ li s-settur tal-volontarjat jirreżisti dan l-attakk inġust fuqu u jeżiġi li l-Gvern jikkanċella dawn ir-regolamenti assurdi. Fejn isir abbuż għandha tittieħed azzjoni xierqa, iżda mhux sew li kulħadd jiġi trattat ta' suspettat . Dawk l-organizzazzjonijiet li jixtiequ aktar informazzjoni dwar dan is-suġġett, jistgħu jagħmlu kuntatt miegħi billi jibagħtu email fl-indirizz president@repubblika.org . L-għaqdiet volontarji ta' pajjiżna jixirqilhom ferm aħjar minn hekk! .td_uid_3_6065d6dbb1d1e_rand.td-a-rec-img{text-align:left}.td_uid_3_6065d6dbb1d1e_rand.td-a-rec-img img{margin:0 auto 0 0}